Smernica Komisie 2003/28/ES
zo 7. apríla 2003,
ktorou sa štvrtýkrát prispôsobuje technickému pokroku smernica Rady 94/55/ES o aproximácii právnych predpisov členských štátov vzhľadom na prepravu nebezpečného tovaru cestnou dopravou
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na smernicu Rady 94/55/ES z 21. novembra 1994 o aproximácii právnych predpisov členských štátov vzhľadom na prepravu nebezpečného tovaru cestnou dopravou [1], naposledy zmenenej a doplnenej smernicou 2001/7/ES [2], najmä na jej článok 8,
keďže:
(1) Prílohy A a B k smernici 94/55/ES obsahujú prílohy A a B k Európskej dohode o medzinárodnej cestnej preprave nebezpečných vecí, všeobecne známej ako "ADR", uplatniteľné s účinnosťou od 1. júla 2001.
(2) ADR sa aktualizuje každé dva roky; preto zmenená a doplnená verzia nadobudne účinnosť od 1. januára 2003 s prechodným obdobím do 30. júna 2003.
(3) Príloha C obsahuje odkazy na marginálie, ktoré sa musia stať bodmi.
(4) Z toho dôvodu je potrebné zmeniť a doplniť prílohy k smernici 94/55/ES.
(5) Opatrenia tejto smernice sú v súlade so stanoviskom Výboru pre prepravu nebezpečného tovaru,
PRIJALA TÚTO SMERNICU:
Článok 1
Prílohy k smernici 94/55/ES sa menia a dopĺňajú takto:
1. Príloha A sa nahrádza takto:
"PRÍLOHA A
Ustanovenia prílohy A k Európskej dohode o medzinárodnej cestnej preprave nebezpečných vecí (ADR), uplatniteľné s účinnosťou od 1. januára 2003, sa rozumejú tak, že výraz "zmluvná strana" sa nahradí výrazom "členský štát".
Znenie zmien a doplnkov prílohy A k ADR verzie 2003 sa uverejní hneď po tom, čo bude pripravené vo všetkých úradných jazykoch spoločenstva.
"2. Príloha B sa nahrádza takto:
"PRÍLOHA B
Ustanovenia prílohy B k Európskej dohode o medzinárodnej cestnej preprave nebezpečných vecí (ADR), uplatniteľné s účinnosťou od 1. januára 2003, sa rozumejú tak, že výraz "zmluvná strana" sa nahradí výrazom "členský štát".
Znenie zmien a doplnkov prílohy B k ADR verzii 2003 sa uverejní hneď po tom, čo bude pripravené vo všetkých úradných jazykoch spoločenstva.
"3. Príloha C sa mení a dopĺňa v súlade s prílohou C k tejto smernici.
Článok 2
1. Členské štáty najneskôr do 1. júla 2003 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť deň po jej uverejnení v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 7. apríla 2003